因甫移宰晋陵
作者：劉敞
朝代：宋

paragraphs: 自我游毗陵，五年今于兹。
未嘗不閔雨，未嘗不苦饑。
成湯周宣世，豈復能過斯。
上無桑林禱，下無雲漢詩。
赤子餓溝渠，良田生蒺藜。
聽于閭里間，愁毒不可爲。
思得一賢人，救其渇與饑。
上天似悔禍，子乃今來尸。
愛民在恭儉，自可爲吏師。
但恐百里小，膏澤難盡施。
子本湘鄉君，湘人望子來。
下難兄弟别，上顧墳墓違。
將母以諗君，上書再三辭。
朝廷欣然許，多士咸謂宜。
爲政推此心，可令孝者慈。
吾聞屠牛刀，不貴于割雞。
思君苦道遠，莞爾寄此詞。